次韻盧行之知原見贈
作者：葛勝仲
朝代：宋

paragraphs: 元豐詩禮將，勲略傳萬口。
長城國西陲，寄託十年久。
折箠笞黠羌，游魂屢窮走。
羊公緩裘带，李廣静刁斗。
黑頭已青雲，日昃笑擊缶。
陰功與忠諫，二俱宜有後。
繩繩丈夫子，茂宰最稱首。
不裁猶能裁，應有既盡有。
丘墳三十車，習復不置手。
尚友千載人，豈論骨已朽。
芳蘭秀深林，嘉芑就菑畝。
宜爲數旬客，顧作三日婦。
行聞尺一來，內閣延枚叟。